勵志二首  其一
作者：鄭思肖
朝代：宋

paragraphs: 炎正遭中微，冠屨紛倒置。
四壁皆楚歌，獯鬻何凶熾。
萬命墮荆棘，身與豺狼值。
攢眼刺荼毒，地無隙可避。
君子餓欲死，爲時所唾詈。
白晝行夢中，更相問憔悴。
我蟄茅茨下，有生痛自愧。
寒燈弔老影，惻惻不遑寐。
憂抑併填膺，反覆論此事。
嗣君尚幼沖，厲階誰所致。
權奸弄破國，珠玉亂走地。
曾謂頃刻間，一蹶失神器。
風沙犯天顔，生死一葉寄。
勢去若瓦解，哀告不可譬。
太廟櫪胡馬，太學巢胡吏。
殿閣奏秋凉，羣羣走魈魅。
凄風吹宮花，春不肯明媚。
哀笛破深愁，滿目新亭淚。
我朝聖明君，一一皆善治。
涵育三百年，豈無忠義士。
我讀我父書，頗曾識大義。
無以死恐我，死亦心不二。
殘生齧膽檗，氣怒頻裂眥。
或時坐如死，突眼噤相視。
先王澤未泯，中興斷可冀。
仰呼籲不平，挺身攄大志。
四方皆風動，德化成漸被。
春秋生殺權，華夷有定位。
後有董狐筆，當嚴於載記。
爰以明人倫，永使勿顛墜。